DA Den Europæiske Unions Tidende CE 88/166

(2004/C 88 E/0174)

SKRIFTLIG FORESPØRGSEL E-0012/04

af José Ribeiro e Castro (UEN) til Kommissionen

(16. januar 2004)

Om: Topmødet mellem EU og Indien — uddybning af forbindelserne

Den 29. november 2003 afholdtes i New Delhi det fjerde topmøde mellem Den Europæiske Union og Indien, hvor udviklingen af de bilaterale relationer og deres form samt midlerne til at styrke dem blev gennemgået og drøftet.

Ifølge Kommissionens strategidokument fra 10. september 2002 om dette land, hvor en af de vigtigste målsætninger bestod i fremme af »gensidig kulturel forståelse« (s. 23), hvad der forudsætter et kulturelt samspil mellem de to parter, som navnlig taler for en genoptagelse af programmet om tværkulturelle forbindelser EU-Indien.

I lyset af de etniske, sociale og kulturelle forskelligheder i dette land, som udgør et subkontinent, må man specielt have opmærksomheden henledt på de mangesidige kulturelle bånd, som de forskellige befolkningsgrupper opretholder med nogle af EU's medlemsstater, hvad der udgør en ekstra fordel i forbindelse med det gensidige kendskab, som EU bestræber sig på at forbedre. Der er tale om en faktor, som vil øge det samfundsmæssige, tekniske og økonomiske samarbejde og samhørighedsfølelsen.

Der skal specielt gøres opmærksom på Portugals særlige forbindelser med områderne Goa, Damão, Diu, Dadrá og Nagar-Aveli, som er resultatet af mere end 450 års historie og er til gavn for det udtalte ønske om at styrke båndene mellem EU og Indien bør udbygges.

Kommissionen bedes oplyse følgende:

— hvilke foranstaltninger har den taget for at forbedre undervisningen i portugisisk, som er det tredjestørste europæiske verdenssprog?

— hvilke initiativer vil den foreslå de indiske myndigheder med henblik på at udbygge og gøre disse relationer mere fleksible, idet de har rødder i historien, men samtidig er påvirket af afstanden?

— på hvilken måde vil den tilskynde de indiske myndigheder til i de nævnte områder at styrke de kulturelle og historiske bånd med EU?

— vil den yde fornyet bistand til de kulturelle projekter, som gennemføres af regeringerne i medlemsstaterne, af universiteter, ngo'er, kirkesamfund osv., og hvis sigte navnlig er udnyttelse, formidling, istandsættelse, genopbygning og bevaring af denne fælles kulturelle og historiske arv og sikre støtte hertil fra den indiske stat?

Svar afgivet på Kommissionens vegne af Christopher Patten

(10. februar 2004)

Det fjerde topmøde mellem EU og Indien, som blev afholdt den 29. november 2003 i Delhi, havde stor betydning for udviklingen af forholdet mellem parterne. Siden det første topmøde blev afholdt i Lissabon i 2000 under det portugisiske formandskab, er der kommet gang i samarbejdet.

Dialogen og samarbejdet er blevet tættere på en lang række områder som f.eks. politik, økonomi, udvikling og samfundsforhold.

Der er også kommet større fokus på den kulturelle dimension, og Kommissionen, som allerede er aktiv på området, søger at finde nye måder, hvorpå dette meget vigtige aspekt i forholdet mellem EU og Indien kan styrkes.

Det økonomiske tværkulturelle program, som det ærede medlem omtaler, blev genoptaget i juli 2003 med en indkaldelse af forslag vedrørende medie- og kommunikation, universitets- og uddannelsessamarbejde og iværksætternetværk. Herefter blev 26 projekter udvalgt, som afventer undertegnelse.

Der arbejdes i øjeblikket på at udforme en studieudvekslingsordning mellem EU og Indien. Den har til formål at tiltrække studerende på videregående uddannelser til universiteter i EU — herunder også i Portugal — for at knytte tættere bånd og skabe større forståelse.

EU's og Indiens facilitet for små projekter giver også mulighed for at finansiere kulturelle aktiviteter. Hensigten med et af de ni projekter, der finansieres under den sidste indkaldelse af forslag, er at øge den kulturelle udveksling gennem oversættelse af europæisk og indisk litteratur.

Kommissionen tog aktivt del i tilrettelæggelsen af en kulturuge med fuldt program op til topmødet i Delhi: de mange europæiske kulturelle aktiviteter organiseret af medlemsstaterne vakte stor interesse blandt det indiske publikum.

Kommissionen er helt enig med det ærede medlem i, at den kulturelle udveksling er meget vigtig for forholdet mellem EU og Indien. I forbindelse med udarbejdelsen af et strategisk partnerskab med Indien vil der blive taget behørigt hensyn til betydningen af det kulturelle samarbejde både omkring topmøder og i det daglige samarbejde.